Hjernekreft av typen glioblastom kjennetegnes ved at kreftceller invaderer den friske delen av hjernen og vevet som omgir hjernen. Glioblastom er en kreftform med svært dårlig prognose, og dermed er det av stor interesse å forstå den molekylære bakgrunnen til denne kreftformen i håp om å bedre behandlingsmulighetene.
Forskerne har som mål å studere samspillet mellom tumorceller og miljøet i hjernen, og samtidig undersøke hvilke sammensetninger av molekyler som er typiske for kreftcellene. Dette skal de utføre ved bruk av fluorescensmikropskopi, organmodeller fra rotter og sekvensering av de aktuelle genene. Målet er å bedre forstå hvilke gener som spiller en viktig rolle i hjernekreftceller, og håpet er at dette kan gi nye behandlingsmetoder i fremtiden.
Kreftforeningen støtter prosjektet med 5 337 000 NOK
Jian Wang er professor ved Institutt for Biomedisin ved Universitetet i Bergen hvor han er en del av gruppen Translational Cancer Research. Videre er Wang også leder for ChiNor Research Laboratory som er et nært samarbeidsprosjekt mellom Universitetet i Bergen og Shangdong Universitet i Kina. Wang har mottatt midler fra Kreftforeningen ved flere tidligere anledninger.